कक्राझार , 12 अक्टबर : कक्राझार जिल्लानि सिङाव थानाय फकिराग्रामनि गाहाय हाथायसालिआव थांनाय हरनि 2.30 रिंगासो समाव मोनसे गिख्रंथाव अर खामनाय जाथाया महर मोनो । बे अर खामनाय जाथायजों हाथायसालिनि खमैबो गं 55 गलाफोरजों लोगोसे गं 12 गुदामफोरा खामनानै सेवहांगार जायो । गला बिगुमाफोरा फोरमायथिनाय बायदिब्ला बे अर खामनाय जाथायाव गासै 1 कौटि रांनि बांसिन धोनफोरा खहा जादों । एरैहाय , अर खोमोरग्रा बिफाना बे अर खामनाय जाथायनि सायाव खौरां मोनहैनाय लोगो लोगो कक्राझारनिफ्राय हरखाबै जाथायथिलियाव सफैदोंमोनब्लाबो नाथाय अर खोमोरग्रा गारि सहैनायनि सिगां गासै गलाफोरा खामनानै अबुङै खहा जाजोब्बायमोन । बे अर खामनाय जाथाय सोमजिनायखौ लानानैनो रबिबारखालि फकिराग्राम हाथायसालियाव दुंहाव थासारि सोमजियो । खहा जाजानाय गला बिगुमाफोरा रबिबारखालि जायगायाव थामहिनबा फकिराग्रामआवनो फायार ब्रिगेड थामहिनबा अर खोमोरग्रा गारि थायैनि अजद होनानै हेंथा सोमावसारनानै फकिराग्रामआव मोनसे फायार ब्रिगेड स्टेसन फसंनो थाखाय दाबि खालामनायजों लोगोसे बे अर खामनायजों खहा जाजानाय गासै गलादारफोरनि थाखाय खहा सुफुंथाय होनायनि राहा लानो सरकारनिसिम दाबि खालामनानै हेंथा सोमावसारो । 
फकिराग्राम हाथायसालियाव गिख्रंथाव अर खामनायजों गं 55 गला आरो गं 12 गुदामफोरा सेवहांगार